Četrnaestogodišnji genije - 2003-07-02
Greg Smith izgleda kao i svaki drugi četrnaestogodišnjak, nemirne tršave kose koji igra kompjuterske igre i obožava košarku.
Trenutno, Greg se na univerzitetu u Virginiji, u ljetnom semestru priprema za doktorsku disertaciju iz oblasti matematike. Dok većina njegovih vršnjaka negdje u prirodi uživa u ljetnom raspustu, Greg izvodi složene matematičke dokaze - studirajući za doktora matematičkih nauka. Sebi je, kaže, postavio veoma ambiciozne ciljeve: - Moja je želja da doktoriram u četiri oblasti - matematici, biomedicini, svemirskom inženjeringu i političkim naukama.Vjerujem da nauka predstavlja vrata za razumijevanje tajni našeg univerzuma, a da je matematika svjetiljka koja osvijetljava put ka tome. Dakle, uvjeren sam da je jedna od najvažnijih stvari u pripremi za bavljenje naukom - dobra matematička osnova...kaže on. Uprkos tome što su ostali studenti desetak godina stariji od njega, u učionici se to ne osjeti previše.Evo šta o tome kaže njegov profesor Kevin McCrimmon. - On se sasvim dobro uklapa medju njih... Svojim rastom on nije mnogo niži od ostalih, ali jeste malo djetinjast... Medjutim, kad se radi o matematici, on se savršeno uklapa i ravnopravno u svemu učestvuje. On je dio ekipe .., tvrdi profesor Medijska pažnja prati ga od malih nogu, ali on odlično podnosi ulogu javne i slavne ličnosti i sam pronalazi ravnotežu u svemu. Srećom, kaže njegova majka: - Bilo je strahovito teško u početku kad se sve počelo dešavati tako brzo, kad smo postajali svjesni spektra njegovih mogućnosti i dokle to može da ide. Osim toga, trebalo je odbaciti naše, roditeljske ideje o njegovoj budućnosti i dozvoliti mu da u šestoj godini odlučuje osopstvenoj budućnosti. To drugi roditelji dožive kad je djetetu 17 - 18 godina, a meni je, kaže gospodja Smith, moj četvorogodišnjak rekao na koji univerzitet hoće da se upiše. Svoju medijsku popularnost Greg je marketinški oplodio i veoma brzo počeo da svoje javne istupe naplaćuje po cijeni od 10 hiljada dolara svaki. Tim novcem pokrenuo je filantropsku organizaciju Medjunarodni Mladi Ambasadori koja širom svijeta promovira mir i razumijevanje... Genijalni naučnik, svjetski filantrop, dva puta predložen za Nobelovu nagradu, lični prijatelj sa svjetskim državnicima. Šta je njegova životna misija? - Kad doktoriram u nekoliko naučnih oblasti, nadam se da ću uspjeti da radim i neka ozbiljna istraživanja. Ali, kao što sam rekao, želim da doktoriram i političke nauke. Jer, ustvari, želim da u jednom trenutku postanem predsjednik Sjedinjenih Država. Ja volim svoju zemlju i želim da u budućnosti radim koliko i šta god mogu da bih ovu zemlju učinio većom nego što je ikada bila, kaže on. Do predsjedničkih izbora 2004. godine, Greg će vjerovatno svoje slobodno vrijeme trošiti na kompjuterske igre i košarku, ali ako bi mu slučajno palo na pamet da udje u predsjedničku kampanju... Ko zna kakav bi bio ishod?